## La Generalitat assegura que la Confederació Hidrogràfica del Xúquer va comunicar al CEE la intenció de declaració de l’escenari 3 del Pla d’emergència de l’embassament de Forata passades les 19:30 hores i que va confirmar eixe risc de ruptura imminent de l’embassament a les 20:00 hores

*** El risc imminent de trencament el va comunicar a les 20:00 hores el secretari d’estat de Medi Ambient, Hugo Morán, mitjançant una telefonada a la consellera d’Interior, Salomé Pradas
* A les 20:11 hores s’envia el missatge d’alerta a la població
* És fals que en la reunió del CECOPI entre les 17:00 i les 19:00 hores s’alertara dels riscos produïts per les crescudes del cabal del barranc del Poio**

La Generalitat assegura que la Confederació Hidrogràfica del Xúquer (CHX) va comunicar al Centre de Coordinació d’Emergències (CEE), en el si de la reunió del CECOPI, la intenció certa i real de declaració de l’escenari 3 del Pla d’emergència de l’embassament de Forata al voltant de les 19:30 hores, i que ja va ser a les 20:00 hores quan la possibilitat d’entrar en l’escenari 3 es va confirmar amb la telefonada del secretari d’estat de Medi Ambient, Hugo Morán, a la consellera de Justícia i Interior, Salomé Pradas. En eixa telefonada, Morán confirma a Pradas que no li pot assegurar que l’embassament no es trenque definitivament.

Afig que l’alarma real que l’embassament de Forata es poguera trencar la va ratificar el secretari d’estat de Medi Ambient, Hugo Morán, mitjançant telefonada des de Colòmbia a la consellera d’Interior, Salomé Pradas, a les 20:00 hores, en la qual la va alertar del risc imminent de ruptura de l’embassament. Després d’esta conversa telefònica i prèvia deliberació i acord en el si del CECOPI (amb presència telemàtica de la Delegació del Govern i la CHX i assistència presencial de la Generalitat, Diputació de València i l’UME), es decidix enviar el missatge massiu a la població, que arriba a les 20:11 hores.

La Generalitat vol aclarir esta cronologia davant l’afirmació de l’AEMET que “la possibilitat que l’embassament de Forata col·lapsara es va esmentar en la reunió del Centre de Coordinació Operativa Integrat (CECOPI) al voltant de les 17:30 hores del dia 29 d’octubre, quasi tres hores abans que la Generalitat Valenciana activara el sistema Es-Alert d’enviament massiu de missatges als mòbils de la població a València”. És absolutament fals que això ocorreguera.

A pesar que la situació reunia les condicions d’establir l’escenari 3, la qual cosa determina l’obligació legal del director d’Explotació i del Pla de seguretat de l’embassament, d’emetre les corresponents alertes i avisos a la població de manera directa, tal com establix la Directriu bàsica de planificació de protecció civil davant el risc d’inundacions, la CHX va decidir no declarar l’escenari 3, una opció els tècnics i els dirigents de la qual sí que van tractar i van verbalitzar durant la reunió del CECOPI; no va ser fins a la telefonada del secretari d’estat de Medi Ambient quan es va alertar de la verdadera i certa gravetat de la situació de l’embassament.

La Generalitat no nega que es tractara la situació de l’embassament de Forata entorn de les 17:30 hores durant la reunió del CECOPI. No en va, després de rebre les corresponents comunicacions de la CHX sobre la situació de Forata, ja a les 17:35 hores, Emergències envia una alerta hidrològica en riu Magre i Xúquer a partir de confluència a Algemesí i notifica a tots els municipis riberencs del riu Magre i del riu Xúquer des d’Algemesí fins a la desembocadura a Cullera perquè activen totes les mesures de precaució corresponents; este cabal implica que es poden produir desbordaments generalitzats en les àrees pròximes al riu; s’aconsella l’allunyament de la població de les zones pròximes al riu. Esta nova alerta hidrològica es notifica als ajuntaments afectats segons el que es disposa en el Pla i via telefònica.

La situació en l’embassament comença a complicar-se al voltant de les 19 hores, quan la CHX envia un *mail* al 112 avisant que la presa està abocant 633,678 m³/s en el riu Magre.

A mesura que es va complicant la situació de l’embassament, són precisament els tècnics de la Generalitat els qui fan preguntes directes als responsables de la CHX presents en el CECOPI perquè especificaren amb claredat la gravetat de la situació.

A més, la CHX respon que no pot garantir la situació en l’embassament, ja que entra més aigua de la que desembassa i indiquen a Emergències que en eixe moment la presa està soltant aigua pels sobreeixidors, però que en entrar més aigua de la que alleuja s'arribaria a omplir i que la pressió d’eixe cabal podria incidir sobre la fonamentació de l’embassament i provocar el trencament.

Va ser a partir d’eixe moment, i davant la insistència i la falta de respostes clares de la CHX, quan des de la Generalitat s’avaluen tots els riscos possibles i davant la pregunta directa que emeten a la CHX: “quant de temps disposem una vegada que l’aigua òmpliga l’embassament al seu possible trencament?”, contesten des de la CHX, en una primera resposta, que 3 hores, i en una segona resposta, donada uns minuts després pels tècnics de la CHX presents telemàticament en la reunió del CECOPI, diu que eixe temps baixa a 2 hores.

A més, a les 19:33 la CHX comunica a Emergències que l’embassament de Forata està abocant 900,046 m³/s que poden arribar fins als 1.500 m³/s en el riu Magre, i és ací quan s’entra *de facto* en l’escenari 3, quan la probabilitat de trencament és molt elevada, o ja ha començat, resultant pràcticament inevitable que es produïsca l’ona d’avinguda generada per l’avaria o trencament. A pesar d’això, no es declara oficialment per part de la CHX. Esta circumstància sí que es comenta verbalment en el si del CECOPI per part dels representants de la CHX.

També és fals que de les 17:00 a les 19:00 hores es parlara de la crescuda del cabal del barranc del Poio. Com s’ha explicat, i provat amb els correus que va emetre la CHX al Centre de Coordinació d’Emergències, des de les 16:13 hores que s’informa que el cabal era de 28,7 m³/s fins a les 18.43 hores que informa que el cabal és de 1.686 m³/s no es produïx cap comunicació.

La Generalitat qualifica d’extemporani que l’AEMET parle del que no té competència perquè el seguiment de cabals en rius, embassaments, barrancs, sistemes de regulació i zones inundables, és funció de la CHX. A més, vol ressaltar que les afirmacions abocades per l’AEMET entren en contradicció amb la cronologia oficial dels fets que ha reconegut la CHX.

Finalment, davant l’inexistent suport probatori de les seues afirmacions, la Generalitat reclama a l’AEMET rigor davant d’una catàstrofe en la qual s’han vist afectades milers de persones.

Fecha: 16/11/2024